વીડિયો કોલમાં નાયગ્રા ફોલ જોતો હતો ત્યારે એ યુવાનનો એક મિત્ર તેની સાથે હતો. તેણે કહ્યું, આમાં ક્યાં કંઈ ક્લિયર દેખાય છે અને તું હા એ હા કરે છે અને વખાણ કરતો રહે છે. નાયગ્રા ફોલ જોવો હોય તો યૂટ્યુબમાં જો, ઢગલાબંધ અને એકથી એક ચડે એવી ક્લિપ્સ છે. પેલા યુવાને કહ્યું કે, પણ એમાં મારી પ્રેમિકા નથી, એમાં એનો અવાજ નથી, એમાં એની લાગણી નથી. તને ખબર છે, બધું માત્ર જોવાનું હોતું નથી, ઘણું બધું અનુભવવાનું હોય છે. એ મને યાદ કરે છે, એ મને ઝંખે છે, એ મને મિસ કરે છે, એ મારા માટે મહત્ત્વનું છે. એ ઇચ્છત તો વીડિયો શૂટિંગ કરીને ક્લિપ પણ સેન્ડ કરી શકી હોત, પણ એણે વીડિયો કોલ કર્યો. પ્રેમ તો નાના-નાના વર્તનમાં ઝળકતો હોય છે. એના વગર એની ગમતી હોટલમાં જવાનું મન ન થાય એ પ્રેમ છે, એ ન મળવાની હોય ત્યારે એને ગમતું ટીશર્ટ પહેરવાની ઇચ્છા ન થાય એ પ્રેમ છે. ડ્રેસ લીધા પછી એવું થાય કે તું મળવાનો હોઈશ ત્યારે જ પહેલી વખત પહેરીશ! કંઈ નવું લે તો ફોટો પાડીને મોકલે કે જો તો કેવું છે? આ મેં લીધું!